《自武陵至沅陵道中杂诗十首 其八》
明代·何景明

山深多树木，百里人民稀。时有四五家，茅茨隔山陂。

沙田不可耕，何以禦岁饥。门前数亩园，秪收蓬与藜。

平明出汲涧，薄暮始得炊。童稚那敢出，但畏逢虎罴。

草黄纳晚禾，桑绿催官丝。嗟尔远方人，辛苦谁具知。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。